Христо Радевски
Хубавите стихове

chitanka.info

Като топъл южен вятър,

милващ младите листа,

като ручей сред гората,

като славей в тишината,

в тишината на нощта,

като далнина, която

към незнайното зове —

тъй допадат на душата

хубавите стихове.

Те за дружба ни говорят

и за труд и красота!

Те пред нас за миг отворят

чудна порта към света,

те към подвизи зоват ни,

към великите неща,

що не може да покътне

валящият се в калта.

Колко шир необозрима,

колко светли брегове,

колко смях и слънце има

в хубавите стихове!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.